
    Takk


    Jeg vil takke Gud for liv, inspirasjon, pågangsmot og ikke minst utholdenhet. Dernest vil jeg takke min flotte kone og tre barn for overbærenhet med at stuen til tider ble fylt av utskrifter og notater, og ikke minst for at jeg var å finne med PC’n på fanget både sent og tidlig. Jeg vil også takke dere som har lest lengre eller kortere avsnitt, og gitt viktige tilbakemeldinger underveis i arbeidet med boken. En stor takk til tante Vivian, for alle illustrasjonene. Helt nødvendig for formidlingen av bokens budskap.


    Mai 2018, Rune Zahl-Olsen

    Innledning


    En solfylt junidag i 1994 lovet jeg, foran pastor, familie og venner, å elske og ære Agnes til døden skiller oss ad. Vi ble et ektepar den dagen, og jeg tenkte, i likhet med de fleste andre, vil jeg tro, at ekteskapet handlet om oss to og vår kjærlighet til hverandre. Når sant skal sies var jeg nok mest opptatt av oss to den dagen. Nå ser jeg et større bilde: Vårt ekteskap handler om mye mer enn bare oss. Bibelen både begynner og slutter med et bryllup, og ekteskap omtales mange ganger underveis. Jesus omtaler seg selv som brudgommen og vi troende som bruden. I tillegg valgte Jesus å utføre sitt første under, og dermed starte sin tjeneste, i et bryllup. Det kan ikke være tilfeldig at bryllup og dermed ekteskap får en slik plass i Bibelen. Det reiser to spørsmål: Hva er et ekteskap, egentlig? Hvorfor er det så viktig?


    Å få svar på dette er spesielt avgjørende i en tid hvor forståelsen av hva et ekteskap er har blitt kraftig utfordret. Påvirkningen av antallet skilsmisser, postmoderne teorier, lovendringer og i det siste også kirkelige liturgier, har gjort forståelsen av hva et ekteskap er utydelig. Jeg finner det derfor nødvendig å skrive en bok som ikke bare vil vise det åpenbare, men også de mer dypereliggende hensiktene med at Gud innstiftet ekteskapet. Jeg gjør det også ikke minst for å vise hvorfor det er en kamp om ikke bare ditt og mitt ekteskap, men om ekteskapet som institusjon.


    Boken bygger på en grunnleggende tro på at Bibelen er Guds ord til oss mennesker, og at det er ufeilbarlig, en tro på at det står fast, uansett om det er populært eller ikke i den rådende kulturen. Dersom jeg i stedet ville lagt et postmoderne syn på ekteskapet til grunn, ville innholdet i denne boken blitt helt annerledes. Det ville det også blitt dersom jeg hadde lagt et liberalt bibelsyn til grunn. Men denne boken bygger på Bibelen som Guds ufeilbarlige ord og inneholder mange sitater og henvisninger til Bibelen. Min hensikt er å forklare Bibelens budskap om ekteskapet inn i vår tid.


    Boken vil ikke ta for seg hva man bør tenke på før man gifter seg, for det kan man finne ut av ved å gå på Å bli ett-kurset. Boken vil heller ikke si mye konkret om hvilke utfordringer de fleste som gifter seg vil møte og hvordan det er lurt å takle dem. For å få slik kunnskap anbefaler jeg dere å melde dere på et samlivskurs, en familieleir eller lese andre bøker. Jeg kan anbefale min egen Tøffe valg – I gode og onde dager. De vanligste problemstillinger blir belyst godt der. I den boken deler syv par sine dyrekjøpte erfaringer. Erfaringer som kunne ført til avstand og til slutt skilsmisse, men som de er kommet seg gjennom sammen.


    I denne boken vil jeg dele hva et ekteskap var tenkt å være ut fra Guds opprinnelige plan, og dermed også hva et ekteskap er i dag. Du vil se noe svært mange ikke har forstått, nemlig at bryllup og ekteskap står meget sentralt i Bibelen og Guds frelseshistorie. Videre vil du se hvordan ekteskapet er samfunnets byggestein, et samarbeid, en pakt, et bilde, et tegn og en kamp. La meg begynne med det første: samfunnets byggestein.

